“Eko-madaniyat” umummilliy loyihasi doirasida ekologik taʼlim, ilm-fan va targʻibotni jadallashtirishga oid kompleks chora-tadbirlar toʻgʻrisida
(resolution, 2026-03-25)

Mamlakatimizda aholi orasida ekologik odatlarni shakllantirish, taʼlim muassasalari faoliyatining barcha bosqichlarini xalqaro standartlar hamda ekologik meʼyorlar asosida qayta yoʻlga qoʻyish, shuningdek, “Eko-madaniyat” umummilliy loyihasi doirasida maxsus bilim va koʻnikmalarga ega boʻlgan malakali mutaxassislarni dual taʼlim shaklida tayyorlash, qayta tayyorlash va malakasini oshirib borish maqsadida qaror qilaman: 1. Quyidagilar ushbu qarorni qabul qilishdan koʻzlangan asosiy maqsadlar etib belgilansin: (a) 2026-2027-yillar davomida respublikaning har bir hududida oʻrta boʻgʻin kadrlarini tayyorlaydigan 14 ta “yashil” texnikumlar faoliyatini yoʻlga qoʻyish; (b) 2030-yilgacha respublikaning har bir hududidagi “yashil” texnikumlarda 10 000 nafar oʻrta boʻgʻin kadrlarini tayyorlash uchun ekologik taʼlim va ilmni yanada rivojlantirish; (v) 2026/2027 oʻquv yilidan boshlab Ekologiya va iqlim oʻzgarishi milliy qoʻmitasi (keyingi oʻrinlarda — Ekologiya qoʻmitasi) tomonidan Tashqi ishlar vazirligi, Oliy taʼlim, fan va innovatsiyalar vazirligi bilan birgalikda Markaziy Osiyo atrof-muhit va iqlim oʻzgarishini oʻrganish universiteti (Green University)ga (keyingi oʻrinlarda — Universitet) Markaziy Osiyo davlatlari hamda boshqa xorijiy mamlakatlardan kamida 50 nafar talabani jalb qilish hamda 2027/2028 oʻquv yilida mazkur koʻrsatkichni kamida ikki baravarga oshirish; (g) 2026 — 2028-yillarda ekologiya, atrof-muhitni muhofaza qilish va iqlim oʻzgarishi sohasida ilmiy daraja olgan nomzodlar sonini 150 nafargacha yetkazish. 2. Belgilansinki: (a) 2026/2027 oʻquv yilidan boshlab mazkur qarorning 1-ilovasida koʻrsatilgan taʼlim muassasalari “yashil” texnikumlar sifatida qayta tashkil etiladi hamda ularda hududning ekologik, ijtimoiy va iqtisodiy sharoitlaridan kelib chiqib, sohalar uchun oʻrta boʻgʻin kadrlarini tayyorlash tizimi yoʻlga qoʻyiladi; (b) “yashil” texnikumlarning moddiy-texnika bazasini yaxshilash va taʼlim sifatini oshirish maqsadida ular Kasbiy taʼlim agentligi bilan kelishuv asosida Universitetga biriktiriladi; (v) Universitetning budjet va budjetdan tashqari mablagʻlari hamda Ekologiya qoʻmitasi huzuridagi Umummilliy ekologik muammolarni bartaraf etish davlat maqsadli jamgʻarmasi (keyingi oʻrinlarda — Maxsus jamgʻarma) mablagʻlari hisobidan “yashil” texnikumlarning moddiy-texnika bazasini mustahkamlash va pedagoglarni moddiy qoʻllab-quvvatlashga ruxsat beriladi; (g) “yashil” texnikumlarning direktori va direktor oʻrinbosarlari Oʻzbekiston Respublikasi Prezidentining ekologiya masalalari boʻyicha maslahatchisi — Ekologiya va iqlim oʻzgarishi milliy qoʻmitasi raisi tomonidan lavozimga tayinlanadi va lavozimidan ozod qilinadi. 3. Shunday tartib oʻrnatilsinki, unga muvofiq Universitet hamda “Yashil” texnikumlar taʼlim tizimining uzviyligini taʼminlash maqsadida 2026/2027 oʻquv yilidan boshlab: (a) “yashil” texnikumlarda taʼlim jarayoni Universitet tomonidan ishlab chiqiladigan va Kasbiy taʼlim agentligi tasdiqlaydigan taʼlim dasturlari asosida tashkil etiladi; (b) “yashil” texnikumlarda majburiy va tanlov fanlari Universitet tomonidan belgilanadi; (v) Universitetning birinchi bosqichida oʻqitiladigan mutaxassislik fanlari “yashil” texnikumlarning ikkinchi bosqich oʻquv dasturlariga maxsus kurs sifatida kiritiladi; (g) “yashil” texnikumlarni muvaffaqiyatli bitirgan ingliz tilidan V2 darajaga ega boʻlgan bitiruvchilarga Universitet tomonidan belgilangan ballar oʻrtacha qiymatidan (GPA) kelib chiqib, bakalavriatning ikkinchi bosqichidan oʻqishni davom ettirishga ruxsat beriladi; (d) “yashil” texnikumlarda Ekostipendiya taʼsis etiladi va har yili 10 nafargacha iqtidorli oʻquvchilarga Maxsus jamgʻarma mablagʻlari hisobidan mehnatga haq toʻlashning eng kam miqdoridan kam boʻlmagan miqdorda stipendiya toʻlanadi. 4. Belgilansinki, Universitet va “yashil” texnikumlarda oʻqishning amaliyot bilan uzviy bogʻliqligi taʼminlanadi. Bunda: (a) “yashil” texnikumlarning oʻquvchilari uchun Ekologiya qoʻmitasi va Fanlar akademiyasining tizimiga kiruvchi tashkilotlarda oʻrmon xoʻjaliklari, gidrometeorologiya stansiyalari, muhofaza etiladigan tabiiy hududlar, chiqindi poligonlari, botanika va dendrologiya bogʻlari, hayvonot bogʻlari, Botanika va Zoologiya institutlarining amaliyot uchastkalari tashkil etiladi; (b) Universitetning toʻrt yillik taʼlim dasturi asosida oʻquv jarayonlarida nazariy va amaliy mashgʻulotlar ulushi: (i) birinchi bosqichda — 80 foiz nazariy va 20 foiz amaliy; (ii) ikkinchi bosqichda — 50 foiz nazariy va 50 foiz amaliy; (iii) uchinchi bosqichda — 30 foiz nazariy va 70 foiz amaliy; (iv) toʻrtinchi bosqichda — 20 foiz nazariy va 80 foiz amaliy boʻlishi nazarda tutiladi; (v) “yashil” texnikumlar uchun ikki yillik taʼlim dasturi asosida oʻquv jarayonlarida nazariy va amaliy mashgʻulotlar ulushi: (i) birinchi bosqichda — 50 foiz nazariy va 50 foiz amaliy; (ii) ikkinchi bosqichda — 30 foiz nazariy va 70 foiz amaliy; (g) hududlar kesimida tashkil etiladigan botanika va dendrologiya bogʻlariga tegishliligi boʻyicha “yashil” texnikumlar biriktiriladi. 5. Belgilansinki, “yashil” texnikumlar binolarini Universitet binosi andozasi asosida toʻliq qayta taʼmirlash va jihozlash: (a) 2026-yilda Maxsus jamgʻarma mablagʻlari hisobidan; (b) 2027-yilda Oʻzbekiston Respublikasining ijtimoiy va ishlab chiqarish infratuzilmasini rivojlantirish dasturida nazarda tutilgan mablagʻlar hisobidan amalga oshiriladi. 6. Quyidagilar: (a) Markaziy Osiyo atrof-muhit va iqlim oʻzgarishini oʻrganish universiteti (Green University) va uning tizimidagi taʼlim tashkilotlarini rivojlantirish boʻyicha tashkiliy chora-tadbirlar rejasi 2-ilovaga muvofiq; (b) Markaziy Osiyo atrof-muhit va iqlim oʻzgarishini oʻrganish universitetida (Green University) joriy etiladigan bakalavriat taʼlim yoʻnalishlari va magistratura mutaxassisliklari roʻyxati 3-ilovaga muvofiq tasdiqlansin. 7. Belgilansinki: (a) Universitetga uning tarkibidagi taʼlim hamda ilmiy tashkilotlar tuzilmalariga xodimlarning tasdiqlangan cheklangan umumiy soni va mehnatga haq toʻlash fondi doirasida oʻzgartirishlar kiritish huquqi beriladi; (b) Davlat budjeti mablagʻlari hisobidan dunyoning nufuzli “Quacquarelli Symonds” (QS), “Times Nigher Education” (TNE) va “Shanxay reyting” (ARWU) reytinglarida top-300 talikka kirgan xorijiy oliy taʼlim tashkilotlari diplomiga ega boʻlgan va Universitet oʻquv jarayoniga toʻliq stavkada jalb qilingan oʻqituvchilarga 200 foiz miqdorida ustama toʻlanadi. 8. Oʻzbekiston Respublikasining taʼlim muassasalariga oʻqishga qabul qilish boʻyicha davlat komissiyasi (A. Aripov) 2026/2027 oʻquv yilidan boshlab har yili davlat oliy taʼlim muassasalariga oʻqishga qabul qilishning davlat buyurtmasi parametrlari doirasida Universitet uchun davlat granti boʻyicha 100 ta, lekin umumiy qabul kvotasining 50 foizidan oshmagan miqdorda qabul kvotalarini ajratib borsin. 9. Oliy taʼlim, fan va innovatsiyalar vazirligi Kambagʻallikni qisqartirish va bandlik vazirligi, Iqtisodiyot va moliya vazirligi, Ekologiya qoʻmitasi bilan birgalikda 2026-yil 1-iyulga qadar 3-ilovaga muvofiq bakalavriat taʼlim yoʻnalishlari va magistratura mutaxassisliklari amaliyotga tatbiq etilishi hamda “Oʻzbekiston yangi kasblar atlasi” elektron platformasiga kiritilishini taʼminlasin. 10. Markaziy Osiyo atrof-muhit va iqlim oʻzgarishini oʻrganish universiteti (Green University) va uning tizimidagi ilmiy tashkilotlarning 2026 — 2029-yillarga moʻljallangan ilmiy tadqiqotlar dasturi 4-ilovaga muvofiq tasdiqlansin. 11. Belgilansinki: (a) Universitetning soʻroviga asosan davlat organlari va boshqa tashkilotlar tomonidan statistik maʼlumotlar, tahliliy materiallar, hujjat, elektron kitoblar va boshqa axborotlar bepul tarzda oʻn ish kunida taqdim etiladi; (b) Oliy taʼlim, fan va innovatsiyalar vazirligi tomonidan tizimli ravishda ilmiy faoliyatga oid dasturlar doirasida har yili ekologiya, atrof-muhitni muhofaza qilish va iqlim oʻzgarishi yoʻnalishida innovatsion, amaliy va fundamental loyihalar tanlovlari oʻtkaziladi. 12. Oliy taʼlim, fan va innovatsiyalar vazirligi Ekologiya qoʻmitasi bilan birgalikda ekologiya, atrof-muhit, texnik va tabiiy yoʻnalishlardagi 5-ilovaga muvofiq oliy taʼlim tashkilotlarida: (a) 2026-yil 1-sentabrga qadar “Science Oasis” tamoyiliga asoslangan yashil transformatsiya va iqlim oʻzgarishlari boʻyicha kafedralar va fakultetlarni tashkil etsin; (b) 2027-yil 1-noyabrga qadar barqarorlik va ekologik samaradorlik koʻrsatkichlarini hamda “UI GreenMetris” xalqaro reyting tizimini baholash mezonlari asosida harakatlar rejasini qabul qilish va uni sifatli amalga oshirish choralarini koʻrsin. 13. Shunday tartib oʻrnatilsinki, unga muvofiq: (a) 2026-yildan boshlab oliy taʼlim tashkilotlari tomonidan yashil kampus loyihalari ishlab chiqiladi va Ekologiya qoʻmitasi bilan kelishiladi; (b) 2026-yildan boshlab “UI GreenMetris” xalqaro reyting tizimidan joy olgan dastlabki 5 ta oliy taʼlim tashkilotiga yil yakuniga koʻra Maxsus jamgʻarma mablagʻlari hisobidan xalqaro reyting olish xarajatlarining bir qismi qoplab beriladi. 14. Ekologik madaniyat, taʼlim-tarbiya va targʻibotni kuchaytirish boʻyicha tashkiliy chora-tadbirlar rejasi 6-ilovaga muvofiq tasdiqlansin. 15. Raqamli texnologiyalar vazirligi, Sport vazirligi, Ekologiya qoʻmitasi, Sogʻliqni saqlash vazirligining 2026-yil 1-maydan boshlab: (a) “10 ming qadam piyoda” tajribasini qayta tiklash hamda “Sogʻlom turmush tarzi” platformasi faoliyatini yoʻlga qoʻyish; (b) “Sogʻlom turmush tarzi” platformasi uchun har yili Maxsus jamgʻarma mablagʻlari hisobidan 10 milliard soʻm ajratish toʻgʻrisidagi takliflariga rozilik berilsin. 16. Belgilansinki, 2026-yil 1-maydan boshlab tabiatni muhofaza qilish sohasida alohida tashabbus koʻrsatgan yoshlar hamda ekoaʼlochi maktab oʻquvchilarini ragʻbatlantirish maqsadida quyidagi darajalarda “Yosh ekolog” koʻkrak nishoni taʼsis etiladi: (a) maktab oʻquvchilari oʻrtasida III darajali “Yosh ekolog”; (b) texnikum oʻquvchilari va oliy taʼlim muassasalari talaba-yoshlari oʻrtasida II darajali “Yosh ekolog”; (v) xalqaro va mahalliy miqyosda yuqori natijalarga erishgan yoshlar oʻrtasida I darajali “Yosh ekolog”. 17. Ekologiya qoʻmitasi: (a) Tashqi ishlar vazirligi, Investitsiyalar, sanoat va savdo vazirligi hamda Samarqand viloyati hokimligi bilan birgalikda 2026-yil yakuniga qadar: (i) Samarqand shahrida Global ekologik jamgʻarmaning VIII assambleyasi hamda Global ekologik jamgʻarma kengashining 71-yigʻilishini yuqori saviyada oʻtkazsin; (ii) Samarqand shahrida tabiatga asoslangan yechimlarni ilgari surish maqsadida “Eco Expo Central Asia 2026” xalqaro koʻrgazmasini tashkil etsin. (b) Ekologiya qoʻmitasi 2026-yil yakuniga qadar: (i) Toshkent viloyati hokimligi bilan birgalikda Universitet qoshida suv va tuproq sifatini aniqlash imkonini beradigan kompleks laboratoriyalarni tashkil qilsin; (ii) Qoraqalpogʻiston Respublikasi Vazirlar Kengashi bilan birgalikda Nukus shahrida iqlim oʻzgarishi masalalarini oʻrganishga bagʻishlangan innovatsion, madaniy va ekotaʼlim texnologiyalari, ekotizimlar va ularni qayta tiklash boʻyicha innovatsion yechimlar aks ettirilgan doimiy koʻrgazmalarni tashkil etishni nazarda tutuvchi Iqlim oʻzgarishi muzeyi faoliyatini yoʻlga qoʻysin; (iii) Universitetning Iqlim ilmiy forumi (rezidensiyasi)ga jalb qilinadigan yetakchi xorijiy va mahalliy olimlarga iqlim oʻzgarishi, ekologiya va atrof-muhitni muhofaza qilish sohasida ilmiy tadqiqotlar olib borishi uchun Maxsus jamgʻarma hisobidan mablagʻlar ajratilishini taʼminlasin; (iv) Iqtisodiyot va moliya vazirligi, Tashqi ishlar vazirligi, Oliy taʼlim, fan va innovatsiyalar vazirligi, Investitsiyalar, sanoat va savdo vazirligi, Savdo-sanoat palatasi, Fanlar akademiyasi bilan birgalikda har yili avgust oyida Markaziy Osiyo darajasida Iqlim ilmiy forumini tashkil qilsin. 18. Oʻzbekiston Respublikasi Prezidentining ayrim qarorlariga 7-ilovaga muvofiq oʻzgartirish va qoʻshimchalar kiritilsin. 19. Mazkur qarorning ijrosini samarali tashkil qilishga masʼul va shaxsan javobgar etib Oʻzbekiston Respublikasi Prezidentining ekologiya masalalari boʻyicha maslahatchisi — Ekologiya va iqlim oʻzgarishi milliy qoʻmitasi raisi A.A. Abduxakimov belgilansin. 20. Qaror ijrosini muhokama qilib borish, ijro uchun masʼul idoralar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov zimmasiga yuklansin. 1. Oʻzbekiston Respublikasi Prezidentining 2023-yil 31-maydagi “Ekologiya, atrof-muhitni muhofaza qilish va iqlim oʻzgarishi vazirligi faoliyatini samarali tashkil etish chora-tadbirlari toʻgʻrisida”gi PQ-171-son qarorida: (a) 2a-ilovada: 1-pozitsiya quyidagi tahrirda bayon etilsin: (b) 4-ilovaning 70-pozitsiyasi “Chora-tadbirlar nomi” ustuni yettinchi xatboshisi chiqarib tashlansin. 2. Oʻzbekiston Respublikasi Prezidentining 2023-yil 31-maydagi “Markaziy Osiyo atrof-muhit va iqlim oʻzgarishini oʻrganish universiteti (Green University) faoliyatini tashkil etish chora-tadbirlari toʻgʻrisida”gi PQ-174-son qaroriga 1-ilovaning matni quyidagicha bayon etilsin: 3. Oʻzbekiston Respublikasi Prezidentining 2025-yil 15-maydagi “2030-yilgacha boʻlgan davrda aholining ekologik madaniyatini yuksaltirish konsepsiyasini tasdiqlash toʻgʻrisida”gi PQ-184-son qaroriga 2-ilovaning 12-pozitsiyasi quyidagi tahrirda bayon etilsin: 4. Oʻzbekiston Respublikasi Prezidentining 2025-yil 18-noyabrdagi “Oʻzbekiston Respublikasi Ekologiya va iqlim oʻzgarishi milliy qoʻmitasi faoliyatini tashkil etish chora-tadbirlari toʻgʻrisida”gi PQ-343-son qaroriga 1-ilovaning matni quyidagi tahrirda bayon etilsin: